Jeg tror, mange kan nikke genkendende til, at man sidder med hver sin mobil. Det er trist, at vi ikke bare lægger den fra os og taler sammen. Jeg kan kun tale for mit eget vedkommende, og jeg må indrømme, at jeg nogle gange bruger telefonen til at koble af. Det irriterer også af og til min mand. I vores samfund skal man hele tiden forholde sig til alle mulige mennesker. Det betyder, at vi indimellem har brug for at trække os lidt ind i os selv, også når vi er sammen med dem, vi elsker allermest. At din kone sidder med sin mobil, betyder ikke, at hun ikke elsker dig, men at hun er træt og har brug for ro. Jeg synes, du skal foreslå, at I begynder at gå ture sammen, gerne efter aftensmaden. Man taler godt sammen, når man går, og samtidig får man mere energi af den friske luft. På gåturene vil I føle nærværet mellem jer, og bagefter kan I slappe af på den måde, der passer jer hver især bedst. Jeg håber, du og din kone kan bruge mit svar. Hvis andre har gode forslag, hører jeg dem gerne.